b'\n_START_ARTICLE_\n\xc3\x96\xc3\xb6riku P\xc3\xbcha Kolmainu kirik\n_START_PARAGRAPH_\n\xc3\x96\xc3\xb6riku P\xc3\xbcha Kolmainu kirik on EA\xc3\x95K haldusalas olev \xc3\xb5igeusu kirik Saare maakonnas Saaremaa vallas \xc3\x96\xc3\xb6rikul.\n_START_SECTION_\nAjaloost\n_START_PARAGRAPH_\n\xc3\x96\xc3\xb6riku \xc3\xb5igeusu kogudus asutati Saaremaal 1846. aastal Jaani koguduse nime all. 1849. aastal eraldati Jaani kogudusest Tornim\xc3\xa4e \xc3\xb5igeusklikud. Endine Jaani \xc3\xb5igeusu kogudus nimetati \xc3\xbcmber \xc3\x96\xc3\xb6riku koguduseks. Kuni oma kirikuhoone valmimiseni toimetati teenistusi Tagaverel \xc3\xbche talu kivik\xc3\xbc\xc3\xbcnis. Kavandi k\xc3\xbclas kasutati aastatel 1852\xe2\x80\x931857 jumalateenistuste l\xc3\xa4biviimiseks puuhoonet.\n_START_SECTION_\nArhitektuurist\n_START_PARAGRAPH_\nT\xc3\xbc\xc3\xbcpprojekti j\xc3\xa4rgi ehitatud kiriku p\xc3\xbchitses 1873. aastal Riia ja Miitavi \xc3\xbclempiiskop Veniamin (Karelin) P\xc3\xbcha Kolmainsuse auks. Paekivist, seest ja v\xc3\xa4ljast krohvitud viie kupliga kirik oli algselt kreeka risti kujuline ja toetub neljale kaarv\xc3\xb5lvile. Kirikuhoonele lisati aastatel 1899\xe2\x80\x931900 pikendus ja kolmekorruseline p\xc3\xbcramiidja kiivriga kellatorn. 1988. aastal renoveeriti \xc3\x96\xc3\xb6riku P\xc3\xbcha Kolmainu kiriku katuseid, Eesti Apostlik-\xc3\x95igeusu Kiriku Varahaldus O\xc3\x9c algatusel restaureeriti 2011. aastal kellatorn. \xc3\x96\xc3\xb6riku P\xc3\xbcha Kolmainu kirik on kantud Kultuurim\xc3\xa4lestiste riiklikku registrisse._NEWLINE_Kirikut kasutab \xc3\x96\xc3\xb6riku P\xc3\xbcha Kolmainu kogudus.'